VEGA og smash!bang!pow! præsenterer

**Hamilton Leithauser er tilbage med sin raspende røst**

*Den tidligere frontmand i The Walkmen gik tilbage i 2016 sejrsgang med soloalbummet I Had A Dream That You Where Mine. Den 12. juni er han tilbage i Lille VEGA med nye, magiske sange.*

Ovenpå den massive succes, som Hamilton Leithauser oplevede med udgivelsen af *I Had A dream That You Where Mine*, har frontmanden i det nu hedengangne New Yorker-band The Walkmen arbejdet sig frem til en ny håndfuld romantiske crooner-sange.

Hvor det sidste album blev indspillet i tæt samarbejde med ex-Vampire Weekend medlem og producer Rostam Batmagnlij, har Leithauser på det kommende album egenhændigt skrevet sangene samt stået for produktionen. Han fortæller om albummet: *“All of the songs on my new record areabout people. Individual, real people. Some are strangers I’ve met, but a lot are friends.”*

Sammen skabte duoen ti sange, der eksperimenterer med elementer af doo-wop, 50´er country og honky tonk i et moderne poppet lydbillede. De luftige, melodiøse arrangementer sammenblandet med Leithausers karakteristiske røst gav et særegent, musikalsk univers.

Da sangskriveren tilbage i 2017 gæstede et propfyldt Lille VEGA, skabte han en eklektisk og nærværende stemning, der fik Undertoners anmelder til at skrive:   
  
*”Denne første martsaften gav stemmen ham også publikum nok til en udsolgt koncert – inklusive adskillige danske rocksangere, som sikkert var mødt op for at samle inspiration fra Leithausers vokalpræstation. Det havde de også god grund til at gøre, for han har saftsuseme en helt unik stemme, der går dybt, der går højt, og hvis kværnende desperation går lige i hjertet.”*

**Fakta om koncerten**  
Hamilton Leithauser (US)   
Fredag d. 12. juni, 2020 kl. 21:00  
Lille VEGA, Enghavevej 40, 1674 København V  
Billetpris: 250 kr. + gebyr  
Billetsalget starter fredag den 28. februar kl. 10.00 via vega.dk, smash!bang!pow! og Ticketmaster